Številka: 410 – 17/2020-2

Bled, 4. 3. 2020

**JAVNI RAZPIS IN RAZPISNA DOKUMENTACIJA**

## ZA DODELITEV POMOČI ZA OHRANJANJE IN SPODBUJANJE RAZVOJA KMETIJSTVA IN PODEŽELJA V OBČINI BLED ZA LETO 2020

Na podlagi 8. člena Pravilnika o ohranjanju in spodbujanju razvoja kmetijstva in podeželja v Občini Bled za programsko obdobje 2015 – 2020 *(Uradno glasilo slovenskih občin, št. 47/2015; v nadaljevanju Pravilnik)* in Odloka o proračunu Občine Bled za leto 2020 *(Uradni list RS, št. 76/2019)* Župan Občine Bled objavlja

**JAVNI RAZPIS ZA DODELITEV POMOČI ZA OHRANJANJE IN SPODBUJANJE RAZVOJA KMETIJSTVA IN PODEŽELJA V OBČINI BLED ZA LETO 2020**

# PREDMET IN NAMEN RAZPISA:

Predmet javnega razpisa je dodelitev nepovratnih sredstev za ohranjanje in spodbujanje razvoja kmetijstva in podeželja iz proračuna Občine Bled za leto 2020, v skupni višini 20.000 EUR, iz naslova naslednjih ukrepov:

|  |  |  |
| --- | --- | --- |
| **Vrste pomoči** | **Ukrepi:**  | **Višina razpisanih sredstev:** |
| **Državne pomoči po skupinskih izjemah v kmetijstvu** (Uredba Komisije EU št. 702/2014) | **UKREP 1**: Pomoč za naložbe v opredmetena ali neopredmetena sredstva na kmetijskih gospodarstvih v zvezi s primarno kmetijsko proizvodnjo | 10.000 EUR |
| **UKREP 2**: Pomoč za zaokrožitev kmetijskih in gozdnih zemljišč | 1.000 EUR |
| **UKREP 3**: Pomoč za plačilo zavarovalnih premij | 1.000 EUR |
| **UKREP 4**: Pomoč za naložbe za ohranjanje kulturne in naravne dediščine na kmetijskih gospodarstvih | 2.000 EUR |
| **De minimis pomoči** (Uredba Komisije EU št. 1407/2013) | **UKREP 5**: Pomoč za naložbe v dopolnilne dejavnosti na kmetijah – de minimis  | 3.000 EUR |
| **UKREP 6**: Pomoč za izobraževanje in usposabljanje na področju nekmetijskih dejavnosti na kmetiji ter predelave in trženja | 1.000 EUR |
| **UKREP   7**: Podpora gozdarskim ukrepom – investicije za delo v gozdu | 2.000 EUR |
| **SKUPAJ:** |  | **20.000 EUR** |

Za vsak posamezen ukrep je na razpolago ločen razpisni obrazec.

# SPLOŠNA DOLOČILA - POGOJI ZA PRIJAVO NA RAZPIS:

* Pomoč se lahko dodeli samo upravičencem, ki so opredeljeni v okviru posameznega ukrepa.
* Pomoč se dodeli na podlagi vloge, ki vsebuje osnovne podatke o upravičencu/izvajalcu, podatke o naložbi/storitvi, časovni potek in predvidene stroške.
* Pomoč je dodeljena takrat, ko se pravica do prejema pomoči prenese na upravičenca na podlagi veljavnega nacionalnega pravnega režima, oz. ko sklep o dodelitvi pomoči postane pravnomočen.
* Pomoč se lahko dodeli, če ima **spodbujevalni učinek**, in sicer takrat, ko je vloga za pomoč predložena pred začetkom izvajanja projekta[[1]](#footnote-1).
* Naložbe oz. dela ali storitve, ki so odobrene z javnim razpisom, morajo biti zaključene pred zadnjim izplačilom zahtevka.
* Po zaključku investicije mora investicija biti v uporabi za namen, za katerega je upravičenec pridobil sredstva, vsaj še pet let po izplačilu sredstev.
* Upravičenec, ki pridobi pomoč iz tega razpisa, mora voditi predpisano dokumentacijo, ki je določena z javnim razpisom. Dokumentacijo in pogodbo o dodelitvi sredstev mora hraniti še najmanj deset let po zadnjem izplačilu sredstev.
* Upravičenec mora po izplačilu sredstev omogočiti, da komisija za nadzor nad izvajanjem sklenjenih pogodb, ki jo s sklepom imenuje župan, lahko v naslednjih petih letih preveri, če se naložba uporablja za namen, za katerega je upravičenec pridobil sredstva in preveri predpisano dokumentacijo.
* Upravičeni prejemnik sredstev ne sme uporabljati naložbe v nasprotju z namenom dodelitve sredstev.
* Upravičenec, ki je že pridobil pomoč iz tega razpisa, za isto naložbo, kot jo je navedel v vlogi, ne more kandidirati naslednjih pet let.
* Najvišji znesek, ki ga v okviru javnega razpisa za leto 2020 lahko prejme posamezno kmetijsko gospodarstvo, je podrobneje določen z ukrepom.
* Če je upravičenec MSP (samostojni podjetnik posameznik ali pravna oseba), mora predložiti dokazilo, da je registriran za opravljanje kmetijske dejavnosti, ki je predmet podpore.
* Do finančnih spodbud niso upravičeni tisti subjekti, ki nimajo poravnanih zapadlih obveznosti do Občine ali države.
* Prejemnik podpore mora imeti za nakazilo dodeljenih sredstev odprt transakcijski račun v Republiki Sloveniji.
* Pomoči po Pravilniku se **ne dodeli za davek na dodano vrednost**.
* Upravičenec mora predložiti izjavo o prejetih sredstvih za isti namen oziroma izjavo, da ni prejel sredstev za isti namen iz drugih javnih (državnih ali evropskih) sredstev.
* **Vlagatelj lahko vloži skupaj največ dve vlogi (za dva ukrepa) in največ eno vlogo za istovrstne upravičene stroške (eno vlogo za en ukrep).**

## Splošne določbe, ki se nanašajo na ukrepe pomoči de minimis na podlagi Uredbe komisije EU št. 1407/2013

* Do de minimis pomoči v skladu z Uredbo Komisije (EU) št. 1407/2013 z dne 18. decembra 2013 niso upravičena podjetja iz sektorjev:
	+ ribištva in akvakulture;
	+ primarne proizvodnje kmetijskih proizvodov iz seznama v Prilogi I k Pogodbi o delovanju Evropske unije;
	+ predelave in trženja kmetijskih proizvodov iz seznama v Prilogi I k Pogodbi o delovanju Evropske unije v naslednjih primerih:
		- * če je znesek pomoči določen na podlagi cene ali količine zadevnih proizvodov, ki so kupljeni od primarnih proizvajalcev ali jih zadevna podjetja dajo na trg;
			* če je pomoč pogojena s tem, da se delno ali v celoti prenese na primarne proizvajalce.
* Pomoč ne sme biti namenjena izvozu oz. z izvozom povezane dejavnosti v tretje države ali države članice, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo.
* Pomoč ne sme biti pogojena s prednostno rabo domačih proizvodov pred uvoženimi.
* Skupna vrednost pomoči, dodeljena istemu upravičencu oziroma enotnemu podjetju na podlagi pravila de minimis v skladu z Uredbo Komisije (ES) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis (Uradni list EU L 352, 24.12.2013) ne sme preseči 200.000,00 EUR v obdobju zadnjih treh proračunskih let, ne glede na obliko in namen pomoči ter ne glede na to, ali se pomoč dodeli iz sredstev države, občine ali Unije.
* Če je podjetje dejavno v sektorjih iz prvega odstavka Pravilnika, ki določa, katera podjetja niso upravičena do pomoči de minimis, ter je poleg tega dejavno v enem ali več sektorjih ali opravlja še druge dejavnosti, ki sodijo na področje uporabe Uredbo Komisije (ES) št. 1407/2013, se ta uredba uporablja za pomoč, dodeljeno v zvezi s slednjimi sektorji ali dejavnostmi, če podjetje na ustrezen način, kot je ločevanje dejavnosti ali razlikovanje med stroški, zagotovi, da dejavnosti v sektorjih, ki so izključeni iz področja uporabe te uredbe, ne prejemajo pomoči de minimis na podlagi Uredbe Komisije (ES) št. 1407/2013.
* Pomoč de minimis se ne sme kumulirati z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali znesek pomoči.
* Pomoč de minimis, dodeljena v skladu z Uredbo Komisije (EU) št. 1407/2013, se lahko kumulira s pomočjo de minimis, dodeljeno v skladu z Uredbo Komisije (EU) št. 360/2012 do zgornje meje, določene v Uredbi št. 360/2012.
* Pomoč de minimis, dodeljena v skladu z Uredbo Komisije (EU) št. 1407/2013, se lahko kumulira s pomočjo de minimis, dodeljeno v skladu z drugimi uredbami de minimis do ustrezne zgornje meje (200.000 EUR).
* Prejemnik mora k vlogi predložiti:
	+ pisno izjavo o vseh drugih pomočeh de minimis, ki jih je upravičenec oz. enotno podjetje prejelo na podlagi te ali drugih uredb de minimis v predhodnih dveh in v tekočem proračunskem letu;
	+ pisno izjavo o drugih že prejetih (ali zaprošenih) pomočeh za iste upravičene stroške in zagotovilo, da z dodeljenim zneskom pomoči de minimis, ne bo presežena zgornja meja de minimis pomoči ter intenzivnost pomoči po drugih predpisih;
	+ seznam podjetij, s katerimi je povezan, tako da se preveri skupen znesek že prejetih de minimis pomoči za vsa, z njim povezana podjetja.
* Občina bo s sklepom pisno obvestila prejemnika:
	+ da je pomoč dodeljena po pravilu de minimis v skladu z Uredbo Komisije (EU) št. 1407/2013,
	+ o odobrenem znesku de minimis pomoči.
* Pomoči po Pravilniku se **ne dodeli za davek na dodano vrednost**.

# UKREPI, PREDMETI PODPORE, UPRAVIČENCI, UPRAVIČENI STROŠKI, POGOJI IN ZNESEK POMOČI TER VIŠINA SREDSTEV

## UKREP 1: Pomoč za naložbe v opredmetena ali neopredmetena sredstva na kmetijskih gospodarstvih v zvezi s primarno kmetijsko proizvodnjo

##  (okvirna višina sredstev: 10.000 EUR)

## PODUKREP 1.1.: POSODABLJANJE KMETIJSKIH GOSPODARSTEV

1. **Predmet**

Pomoč se lahko dodeli za naložbe v živinorejsko in rastlinsko proizvodnjo na kmetijskih gospodarstvih.

1. **Upravičeni stroški**
* stroški nakupa nove kmetijske mehanizacije do njene tržne vrednosti;
* stroški izdelave projektne dokumentacije za novogradnjo (rekonstrukcijo) hlevov in gospodarskih poslopij na kmetijskem gospodarstvu;
* stroški gradnje, rekonstrukcije ali adaptacije hlevov, senikov in drugih gospodarskih poslopij na kmetijskem gospodarstvu, ki služijo primarni kmetijski proizvodnji ter ureditev izpustov (stroški materiala);
* stroški opreme hlevov in gospodarskih poslopij;
* stroški nakupa rastlinjaka, montaže ter opreme v rastlinjaku;
* stroški postavitve večletnih nasadov in protitočne zaščite (vključno z jagodišči);
* stroški nakupa računalniške programske opreme.
1. **Upravičenci do pomoči**
* kmetijska gospodarstva, ki ležijo na območju občine, oziroma katerih naložba se izvaja na območju občine;
* dejavnost primarne kmetijske proizvodnje opravljajo na najmanj 1 ha primerljivih kmetijskih[[2]](#footnote-2) površin.
1. **Pogoji za pridobitev**
* predložitev ustreznega dovoljenja za izvedbo investicije, če je s predpisi s področja gradnje objektov to potrebno;
* projektna dokumentacija za izvedbo naložbe ter dokazila o stroških, kadar so upravičeni do sofinanciranja;
* za naložbo, ki mora biti v skladu z določili 5. odstavka 14. člena Uredbe 702/2014, mora biti presoja vplivov na okolje, če je le ta potrebna, predložena z vlogo za pridobitev pomoči;
* ponudbe oziroma predračun za načrtovano naložbo;
* predložitev oddane zbirne vloge (subvencijska vloga) v tekočem oziroma preteklem letu, če rok za oddajo zbirne vloge v tekočem letu še ni potekel;
* mnenje o upravičenosti in ekonomičnosti investicije, ki ga pripravi pristojna strokovna služba,
* drugi pogoji, opredeljeni z javnim razpisom.
1. **Intenzivnost pomoči**
* **Do** 50 % upravičenih stroškov naložb na kmetijskih gospodarstvih.
* Prosilcem, ki na ukrep kandidirajo z naložbo v vrednosti do 500 EUR brez DDV, se zagotovi celoten del upravičenih stroškov (**natanko** 50 %).
* Najvišji skupni znesek dodeljene pomoči po ukrepu na kmetijskem gospodarstvu lahko znaša do 2.500 EUR.
* DDV ni upravičen strošek.

Vlogo za pomoč v okviru tega ukrepa predloži nosilec kmetijskega gospodarstva.

## PODUKREP 1.2.: UREJANJE KMETIJSKIH ZEMLJIŠČ IN PAŠNIKOV

1. **Predmet**

Pomoč se lahko dodeli za namen urejanja kmetijskih zemljišč in pašnikov.

1. **Upravičeni stroški**
* stroški urejanja kmetijskih zemljišč in pašnikov za površine nad 0,3 ha,
* stroški izdelave načrta ureditve kmetijskega zemljišča (nezahtevne agromelioracije, pašniki);
* stroški izvedbe del za nezahtevne agromelioracije;
* stroški nakupa opreme za ograditev in pregraditev pašnikov z ograjo;
* stroški nakupa opreme za ureditev napajališč za živino.
1. **Upravičenci do pomoči**
* posamezna kmetijska gospodarstva ali več kmetijskih gospodarstev, vključenih v skupno naložbo (pašna skupnost, agrarna skupnost, ipd.);
* kmetijska gospodarstva, ki ležijo na območju občine oziroma katerih naložba se izvaja na območju občine;
* dejavnost primarne kmetijske proizvodnje opravljajo na najmanj 1 ha primerljivih kmetijskih površin.
1. **Pogoji za pridobitev**
* ustrezna dovoljenja oziroma projektna dokumentacija za izvedbo naložbe ter dokazila o teh stroških, kadar so upravičeni do sofinanciranja;
* predračun stroškov, za katere se uveljavlja pomoč;
* kopija katastrskega načrta ali izris obravnavanega GERK-a s podatki in program del, ki ga pripravi pristojna strokovna služba, kadar je predmet podpore ureditev kmetijskih zemljišč ali nezahtevna agromelioracija;
* dovoljenje lastnika zemljišča za izvedbo naložbe v primeru zakupa zemljišča.
1. **Intenzivnost pomoči**
* **Do** 50 % upravičenih stroškov naložb na kmetijskih gospodarstvih.
* Prosilcem, ki na ukrep kandidirajo z naložbo v vrednosti do 500 EUR brez DDV, se zagotovi celoten del upravičenih stroškov (**natanko** 50 %).
* Najvišji skupni znesek dodeljene pomoči po ukrepu na kmetijskem gospodarstvu lahko znaša do 2.500 EUR.
* DDV ni upravičen strošek.

Vlogo za pomoč v okviru tega ukrepa predloži nosilec kmetijskega gospodarstva oziroma pooblaščena oseba, ki jo pooblastijo vsi nosilci kmetijskih gospodarstev, ki so vključeni v skupno naložbo.

## UKREP 2: Pomoč za zaokrožitev kmetijskih in gozdnih zemljišč

##  (okvirna višina sredstev: 1.000 EUR)

1. **Predmet**

Cilj pomoči je zaokrožitev kmetijskih in gozdnih zemljišč za zmanjšanje razdrobljenosti in racionalnejša raba oziroma lažja raba kmetijskih zemljišč.

1. **Upravičeni stroški**
* stroški pravnih in upravnih postopkov pri medsebojni menjavi kmetijskih in gozdnih zemljišč, vključno s stroški pregleda.
1. **Upravičenci do pomoči**
* kmetijska gospodarstva, ki imajo zemljišča, vključena v zaokrožitev na območju občine.
1. **Pogoji za pridobitev**
* načrt o nameravani zaokrožitvi kmetijskih oziroma gozdnih zemljišč (kopija katastrskega načrta ali izris obravnavanih GERK-ov s podatki);
* mnenje o upravičenosti zaokrožitve, ki ga pripravi pristojna strokovna služba,
* predračun oz. ocena upravičenih stroškov.
1. **Intenzivnost pomoči**
* **Do** 100 % upravičenih stroškov pravnih in upravnih postopkov, vključno s stroški pregleda.
* DDV ni upravičen strošek.

Vlogo za pomoč v okviru tega ukrepa predloži nosilec kmetijskega gospodarstva.

## UKREP 3: Pomoč za plačilo zavarovalnih premij

##  (okvirna višina sredstev: 1.000 EUR)

1. **Predmet**

Cilj pomoči sofinanciranje dela zavarovalnih premij za zavarovanje kmetijske proizvodnje, z namenom kritja izgub zaradi naslednjih dejavnikov:

* naravnih nesreč, slabih vremenskih razmer, ki jih je mogoče enačiti z naravnimi nesrečami in drugih slabosti vremenskih razmer;
* bolezni živali ali škodljivih organizmov na rastlinah ter zaščitenih živali.

S pomočjo se spodbuja kmetijske pridelovalce, da zavarujejo svoje pridelke in živali pred posledicami škodnih dogodkov iz prejšnjega odstavka.

1. **Upravičeni stroški**
* sofinanciranje stroškov zavarovalnih premij, vključno s pripadajočim davkom od prometa zavarovalnih poslov.
1. **Upravičenci do pomoči**
* kmetijska gospodarstva, s sedežem na območju občine s sklenjeno zavarovalno pogodbo za tekoče leto, ki je vključena v sofinanciranje po nacionalni uredbi za tekoče leto.
1. **Pogoji za pridobitev**
* Veljavna zavarovalna polica za tekoče leto z obračunano višino nacionalnega sofinanciranja.
1. **Intenzivnost pomoči**
* **Do** 65 % stroškov zavarovalne premije.
* Davek od prometa zavarovalnih poslov je upravičen strošek.

Vlogo za pomoč v okviru tega ukrepa predloži nosilec kmetijskega gospodarstva.

## UKREP 4: Pomoč za naložbe za ohranjanje kulturne in naravne dediščine na kmetijskih gospodarstvih

##  (okvirna višina sredstev: 2.000 EUR)

1. **Predmet**

Cilj pomoči je varovanje in ohranjanje značilnosti kulturne in naravne dediščine na kmetijskih gospodarstvih.

1. **Upravičeni stroški**
* stroški naložbe v opredmetena sredstva (stroški za nabavo materiala za obnovo, stroški za izvajanje del).
1. **Upravičenci do pomoči**
* kmetijska gospodarstva, ki se ukvarjajo s primarno kmetijsko proizvodnjo in so vpisana v register kmetijskih gospodarstev, ležijo na območju občine ter so lastniki objektov, vpisanih v register nepremične kulturne dediščine, ki ležijo na območju občine.
1. **Pogoji za pridobitev**
* stavba mora biti vpisana v register nepremične kulturne dediščine (RKD), ki ga vodi ministrstvo, pristojno za kulturo;
* ustrezno dovoljenje za izvedbo naložbe, v kolikor je le to potrebno;
* ustrezna dokumentacija za izvedbo naložbe s predračunom stroškov.
1. **Intenzivnost pomoči**
* **Do** 100 % upravičenih stroškov.
* Prosilcem, ki na ukrep kandidirajo z naložbo v vrednosti do 500 EUR brez DDV, se zagotovi celoten del upravičenih stroškov (**natanko** 50 %).
* DDV ni upravičen strošek.

Vlogo za pomoč v okviru tega ukrepa predloži nosilec kmetijskega gospodarstva.

## UKREP 5: Pomoč za naložbe v dopolnilne dejavnosti na kmetijah – de minimis (okvirna višina sredstev 3.000 EUR)

1. **Predmet**

Cilj pomoči je diverzifikacija dejavnosti na kmetijskih gospodarstvih v predelavo in trženje kmetijskih in živilskih proizvodov ter širjenje nekmetijskih dejavnosti na kmetijskih gospodarstvih.

Pomoči bodo dodeljene naložbam, ki so potrebne za začetek opravljanja dopolnilne dejavnosti ali za posodobitev in širjenje že obstoječe dopolnilne dejavnosti in sicer:

* predelava kmetijskih pridelkov (mesa, mleka, vrtnin, sadja, mlevskih in škrobnih izdelkov, medu in čebeljih izdelkov, zelišč, gozdnih sadežev in gozdnih sortimentov);
* prodaja kmetijskih pridelkov in izdelkov s kmetij;
* vzreja in predelava vodnih organizmov;
* turizem na kmetiji;
* dejavnost, povezana s tradicionalnimi znanji na kmetiji, storitve oziroma izdelki (npr.: oglarstvo, tradicionalno krovstvo s slamo, skodlami in skriljem, peka v kmečki peči, izdelava drobnih galanterijskih izdelkov iz lesa, zbirke, izdelava podkev, podkovno kovaštvo, tradicionalni izdelki iz zelišč in dišavnic),
* predelava rastlinskih odpadkov ter proizvodnja in prodaja energije iz obnovljivih virov;
* storitve s kmetijsko in gozdarsko mehanizacijo in opremo, zakol živali ter ročna dela;
* svetovanje in usposabljanje v zvezi s kmetijsko, gozdarsko in dopolnilno dejavnostjo.
1. **Upravičeni stroški**
* stroški izdelave projektne dokumentacije za naložbo v dopolnilno dejavnost na kmetiji;
* stroški gradnje ali obnove objekta za potrebe dopolnile dejavnosti na kmetiji;
* stroški nakupa opreme in naprav za dopolnilno dejavnost na kmetiji.
1. **Upravičenci do pomoči**
* kmetijska gospodarstva, ki imajo registrirano dopolnilno dejavnost na kmetiji, so vpisana v register kmetijskih gospodarstev, s sedežem na območju občine in katerih naložba se izvaja na območju občine.
1. **Pogoji za pridobitev**
* dovoljenje za opravljanje dopolnilne dejavnosti na kmetijskem gospodarstvu, če le tega še nimajo, ga morajo predložiti v 12 mesecih po odobritvi pomoči;
* dopolnilna dejavnost se mora izvajati na kmetiji še vsaj pet let po zaključeni naložbi;
* predložitev ustreznega dovoljenja za izvedbo investicije, če je s predpisi s področja gradnje objektov to potrebno;
* projektno dokumentacijo za izvedbo naložbe ter dokazila o teh stroških, kadar so upravičeni do sofinanciranja;
* poslovni načrt za izvedbo naložbe s predračunom stroškov;
* predložitev oddane zbirne vloge (subvencijske vloge) v tekočem oziroma preteklem letu, če rok za oddajo zbirne vloge v tekočem letu še ni potekel;
* mnenje o upravičenosti in ekonomičnosti naložbe, ki ga pripravi pristojna strokovna služba.
1. **Intenzivnost pomoči**
* **Do** 50 % upravičenih stroškov.
* Prosilcem, ki na ukrep kandidirajo z naložbo v vrednosti do 500 EUR brez DDV, se zagotovi celoten del upravičenih stroškov (**natanko** 50 %).
* Ne glede na določila tega člena se pomoč ustrezno zniža, če bi z odobreno pomočjo presegli skupni znesek de minimis pomoči iz šestega odstavka 17. člena Pravilnika.
* DDV ni upravičen strošek.

Vlogo za pomoč v okviru tega ukrepa predloži nosilec dopolnilne dejavnosti na kmetiji.

## UKREP 6: Pomoč za izobraževanje in usposabljanje na področju nekmetijskih dejavnosti na kmetiji ter predelave in trženja (okvirna višina sredstev 1.000 EUR)

1. **Predmet**

Cilj pomoči je doseganje višje ravni strokovne izobraženosti in usposobljenosti kmetov in njihovih družinskih članov s področja nekmetijskih dejavnosti na kmetiji ter predelave in trženja kmetijskih proizvodov, ki niso proizvodi primarne kmetijske proizvodnje.

1. **Upravičeni stroški**
* stroški kotizacije in šolnin za tečaje, seminarje in strokovne ekskurzije povezane z nekmetijskimi dejavnostmi ter predelavo in trženjem kmetijskih proizvodov;
* stroški prevoza in stroški vstopnin za strokovne oglede povezane z nekmetijskimi dejavnostmi ter predelavo in trženjem kmetijskih proizvodov;
* stroški strokovnih gradiv, pomembnih za izobraževanje in usposabljanje povezano z nekmetijskimi dejavnostmi ter predelavo in trženjem kmetijskih proizvodov;
* stroški udeležbe na sejmih, povezanih z nekmetijskimi dejavnostmi ter predelavo in trženjem kmetijskih proizvodov.
1. **Upravičenci do pomoči**
* pravne in fizične osebe ter njihovi družinski člani, ki se ukvarjajo z nekmetijsko dejavnostjo ter predelavo ali trženjem na kmetijskem gospodarstvu, ki je vpisano v register kmetijskih gospodarstev in ima sedež na območju občine.
1. **Pogoji za pridobitev**
* račun oz. dokazilo o plačilu stroškov, za katere se uveljavlja pomoč;
* program izobraževanja oz. usposabljanja, povezanega z nekmetijskimi dejavnostmi na kmetiji, predelavo ali trženjem kmetijskih proizvodov;
* drugi pogoji, opredeljeni z razpisom.
1. **Intenzivnost pomoči**
* **Do** 100 % upravičenih stroškov.
* Ne glede na določila tega člena se pomoč ustrezno zniža, če bi z odobreno pomočjo presegli skupni znesek de minimis pomoči iz šestega odstavka 17. člena Pravilnika.
* DDV ni upravičen strošek.

Vlogo za pomoč v okviru tega ukrepa predloži nosilec kmetijskega gospodarstva.

## UKREP 7: Gozdarski ukrepi – investicije za delo v gozdu

## (okvirna višina sredstev: 2.000 EUR)

1. **Predmet**

Namen ukrepa je zmanjševanje nesreč v gozdu ter prispevanje k boljši strojni in tehnični opremi kmetijskih gospodarstev, ki imajo v lasti gozdne površine.

1. **Upravičeni stroški**
* stroški nakupa novih gozdarskih strojev in nove opreme za delo v gozdu (manjše gozdarske mehanizacije, motorne žage, cepilcev, vitel, zaščitne opreme za delo v gozdu,…);
* stroški urejanja gozdnih vlak in nekategoriziranih prometnic (stroški nakupa, prevoza in ravnanje nasipnega materiala ter materiala za odvodnjavanje in strojna dela).
1. **Upravičenci do pomoči**
* nosilci kmetijskih gospodarstev, vpisani v register kmetijskih gospodarstev, ki imajo sedež v občini in imajo v lasti gozdne površine.
* V primeru urejanja gozdnih vlak so lahko upravičenci tudi nosilci kmetijskih gospodarstev, vpisani v register kmetijskih gospodarstev, ki imajo sedež izven občine imajo pa v lasti gozdne površine v Občini Bled.
1. **Pogoji za pridobitev**

V primeru nakupa novih strojev in opreme:

* ponudba oziroma predračun za nameravano investicijo;

V primeru urejanja gozdnih vlak in nekategoriziranih prometnic:

* izdelan načrt izvedbe gozdne vlake s popisom del, opreme in tehnologijo, katerega izda Zavod za gozdove RS, OE Bled, Ljubljanska cesta 19, Bled;
* mnenje za ureditev nekategoriziranih prometnic, katerega izda Kmetijsko svetovalna služba pri KGZS s sedežem v Rožni dolini 50 v Lescah;
* projektu morajo biti priložena pisna soglasja lastnikov zemljišč;
* ponudba oziroma predračun za nameravano investicijo;
* gradbena dela morajo biti izvedena v skladu z veljavnimi predpisi o graditvi objektov, urejanju prostora in varstvu okolja;
1. **Intenzivnost pomoči**
* **Do** 50 odstotkov upravičenih stroškov za območja z omejenimi možnostmi za kmetijsko dejavnost.
* **Do** 40 odstotkov upravičenih stroškov za ostala območja.
* Ne glede na določila tega člena se pomoč ustrezno zniža, če bi z odobreno pomočjo presegli skupni znesek de minimis pomoči iz šestega odstavka 17. člena Pravilnika.
* DDV ni upravičen strošek.

Vlogo za pomoč v okviru tega ukrepa predloži nosilec kmetijskega gospodarstva.

# RAZPISNA DOKUMENTACIJA

Vloga mora biti predložena na predpisanem obrazcu, ki mora biti pravilno izpolnjen in vsebovati tudi ustrezna dokazila vlagatelja, navedena kot obvezne priloge v obrazcu.

Razpisna dokumentacija je vlagateljem na voljo od dneva objave javnega razpisa na spletni strani občine <http://www.e-bled.si/>. Vse dodatne informacije v zvezi z javnim razpisom dobijo zainteresirani na e-mail naslovu obcina@bled.si ali po telefonu 04 575 01 00.

# ROKI IN NAČIN ODDAJE VLOG

Vlogo je potrebno poslati po pošti ali dostaviti osebno v zaprti kuverti na naslov: **Občina Bled, Cesta svobode 13, 4260 Bled**.

* Rok za oddajo vlog je **22. 4. 2020**.
* Rok do katerega morajo biti porabljena dodeljena sredstva oziroma rok do mora upravičenec predložiti zahtevek je **30. 10. 2020**.

Vloga mora biti oddana v zaprti kuverti opremljeni z naslovom vlagatelja na zadnji strani. Na sprednji strani kuverte (spodaj levo) mora biti napisan tudi naslednji tekst: *»Ne odpiraj – Javni razpis - kmetijstvo 2020, ukrep­­­­ \_\_\_\_ « .*

# OBRAVNAVA VLOG IN POSTOPEK ODOBRITVE

* Odpiranje vlog ne bo javno.
* Pravočasno prispele in pravilno označene vloge za razpisane namene bo obravnavala komisija, imenovana s strani župana.
* Prepozno prispele vloge bodo s sklepom zavržene, neutemeljene pa zavrnjene.
* Predlagatelja nepopolne vloge komisija pisno pozove na dopolnitev vloge. Rok dopolnitve je 5 dni od prejema poziva. Vloge, ki jih vlagatelji v roku ne bodo dopolnili, se s sklepom zavrže, neustrezno dopolnjene vloge pa zavrne.
* Upravičenci bodo o izidu razpisa obveščeni s sklepom.
* Sklep postane izvršljiv z dnem pravnomočnosti le-tega. Vlagatelji imajo možnost podati izjavo, da se odpovedujejo pravici do pritožbe, v tem primeru sklep postane pravnomočen že pred potekom pritožbenega roka.
* Po pravnomočnosti sklepa o dodelitvi sredstev Občina z upravičenci sklene pogodbo, s katero se podrobneje opredelijo način in pogoji koriščenja dodeljenih sredstev.
* V primeru, da vlagatelj sam odstopi od svoje zahteve za pridobitev sredstev, mora o tem pisno obvestiti Občino Bled, Cesta svobode 13, 4260 Bled.

# RAZPOREDITEV SREDSTEV

V kolikor bo za posamezen ukrep prispelo manjše število vlog, kot je razpisanih sredstev, se prosta sredstva lahko prerazporedijo na drug ukrep znotraj okvira javnega razpisa.

# MERILA ZA DODELITEV SREDSTEV

Sredstva bodo dodeljena vsem upravičencem. V primeru, da vrednost dodeljenih sredstev preseže vrednost razpisanih sredstev, se sofinanciranje vseh vlog sorazmerno zniža.

# NADZOR IN SANKCIJE

* Nadzor nad namensko porabo sredstev opravlja komisija, imenovana s strani župana.
* V primeru ugotovljene nenamenske porabe sredstev, pridobljenih po tem razpisu, mora prejemnik vrniti odobrena sredstva v celoti s pripadajočimi zakonitimi zamudnimi obrestmi od dneva prejema do dneva vračila, če se ugotovi:
	+ da so bila dodeljena sredstva delno ali v celoti nenamensko porabljena;
	+ da upravičenec projekta ni izvedel ali ga ni izvedel v celoti;
	+ da je upravičenec za katerikoli namen pridobitve sredstev navajal neresnične podatke;
	+ da je upravičenec za isti namen in iz istega naslova že pridobil finančna sredstva.
* V navedenih primerih ugotovljene nenamenske porabe sredstev, upravičenec izgubi pravico do prijave na razpis po tem Pravilniku za naslednji dve leti.

Številka: 410 – 17/2020-2

Datum: 4. 3. 2020

 Janez Fajfar l. r.

 župan

1. Izjema je ukrep 3, ki kot prilogo vlogi zahteva veljavno zavarovalno polico za tekoče leto z obračunano višino nacionalnega sofinanciranja. [↑](#footnote-ref-1)
2. Za en ha primerljivih površin se po podatkih GERK štejejo: 1 ha njiv, 2 ha travnikov oz. ekstenzivnih sadovnjakov, 4 ha pašnikov, 0,25 ha plantažnih sadovnjakov, 0,2 ha vrtov, vključno z zavarovanimi prostori pri pridelavi vrtnin, 8 ha gozdov, 5 ha gozdnih plantaž ali 6 ha barjanskih travnikov ali drugih površin. [↑](#footnote-ref-2)